CELEX: 52017PC0161
Language: ro
Date: 2017-04-06
Title: Propunere de DECIZIE DE PUNERE ÎN APLICARE A CONSILIULUI privind supunerea noii substanțe psihoactive N-(1-fenetilpiperidin-4-il)-N-fenilacrilamidă (acriloilfentanil) unor măsuri de control

COMISIA EUROPEANĂ
            Bruxelles, 6.4.2017
            COM(2017) 161 final
            2017/0073(NLE)
            Propunere de
            DECIZIE DE PUNERE ÎN APLICARE A CONSILIULUI
            privind supunerea noii substanțe psihoactive N-(1-fenetilpiperidin-4-il)-N-fenilacrilamidă (acriloilfentanil) unor măsuri de control
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               Decizia 2005/387/JAI a Consiliului privind schimbul de informații, evaluarea riscurilor și controlul noilor substanțe psihoactive
                  1
                prevede o procedură în trei etape în urma căreia o nouă substanță psihoactivă poate fi supusă unor măsuri de control în întreaga Uniune.
            
            
               La 17 noiembrie 2016 a fost publicat raportul comun al Observatorului European pentru Droguri și Toxicomanie (OEDT) și al Europol, elaborat în conformitate cu articolul 5 din Decizia 2005/387/JAI a Consiliului. La 23 ianuarie 2017, în urma cererii formulate de Comisie și de 11 state membre și în temeiul articolului 6 alineatul (1) din decizia Consiliului menționată anterior, Consiliul a solicitat o evaluare a riscurilor generate de consumul, producerea și traficul noii substanțe psihoactive acriloilfentanil, a implicării grupurilor infracționale organizate și a posibilelor consecințe ale introducerii unor măsuri de control al acestei substanțe.
            
            
               Riscurile pe care le implică acriloilfentanilul au fost evaluate de Comitetul științific al OEDT, conform dispozițiilor articolului 6 alineatele (2), (3) și (4) din decizia Consiliului. La 24 februarie 2017, președintele Comitetului științific a transmis Comisiei și Consiliului raportul de evaluare a riscurilor. Principalele rezultate ale evaluării riscurilor sunt următoarele:
            
            
               –Acriloilfentanilul este un opioid sintetic. Acesta este, din punct de vedere structural, similar fentanilului, o substanță controlată. Substanța este disponibilă în Uniunea Europeană cel puțin din aprilie 2016 și a fost detectată în 6 state membre. 
            
            
               –47 de decese asociate acriloilfentanilului au fost raportate de 3 state membre. În cel puțin 40 de decese, acriloilfentanilul a fost cauza decesului sau este foarte probabil să fi contribuit la acesta. În plus, au fost raportate peste 20 de cazuri de intoxicații acute despre care se suspectează că s-ar datora acriloilfentanilului.
            
            
               În temeiul articolului 8 alineatul (1) din Decizia 2005/387/JAI a Consiliului, în termen de șase săptămâni de la data primirii raportului de evaluare a riscurilor, Comisia prezintă Consiliului fie o inițiativă prin care noua substanță psihoactivă este supusă unor măsuri de control în întreaga Uniune, fie un raport în care explică de ce consideră că o astfel de inițiativă nu este necesară. Conform hotărârii Curții de Justiție din 16 aprilie 2015 în cauzele conexate C-317/13 și C-679/13, Parlamentul European trebuie consultat înainte de adoptarea unui act întemeiat pe articolul 8 alineatul (1) din Decizia 2005/387/JAI a Consiliului. 
            
            
               
                  Ținând seama de constatările raportului de evaluare a riscurilor, Comisia consideră că există motive ca această substanță să fie supusă unor măsuri de control în întreaga Uniune. Conform raportului de evaluare a riscurilor, toxicitatea acută a substanței acriloilfentanil poate afecta grav sănătatea oamenilor.
               
            
            
               2.OBIECTIVUL PROPUNERII 
            
            
               
                  Obiectivul prezentei propuneri de decizie de punere în aplicare a Consiliului este de a solicita statelor membre să supună substanța acriloilfentanil măsurilor de control și sancțiunilor penale prevăzute de legislația lor, în baza obligațiilor care le revin în temeiul Convenției Organizației Națiunilor Unite din 1971 privind substanțele psihotrope.
               
            
            
               2017/0073 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               privind supunerea noii substanțe psihoactive N-(1-fenetilpiperidin-4-il)-N-fenilacrilamidă (acriloilfentanil) unor măsuri de control
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
            
               având în vedere Decizia 2005/387/JAI a Consiliului din 10 mai 2005 privind schimbul de informații, evaluarea riscurilor și controlul noilor substanțe psihoactive
                  2
               , în special articolul 8 alineatul (3),
            
            
               având în vedere avizul Parlamentului European
                  3
               ,
            
         
         
            
               având în vedere propunerea Comisiei Europene,
            
            
               întrucât:
            
            
               (1)În cadrul unei sesiuni speciale a Comitetului științific extins al Observatorului European pentru Droguri și Toxicomanie (OEDT) a fost elaborat, în conformitate cu articolul 6 din Decizia 2005/387/JAI, un raport de evaluare a riscurilor în ceea ce privește noua substanță psihoactivă N-(1-fenetilpiperidin-4-il)-N-fenilacrilamidă (acriloilfentanil), raport care a fost transmis ulterior Comisiei și Consiliului la 24 februarie 2017.
            
            
               (2)Acriloilfentanilul este un opioid sintetic. Aceasta este, din punct de vedere structural, similar fentanilului, o substanță controlată, utilizată pe scară largă în medicină ca adjuvant în anestezia generală în timpul intervențiilor chirurgicale și pentru calmarea durerii. Datele disponibile sugerează că acriloilfentanilul este un agent cu efect antinociceptiv puternic și de durată care acționează asupra sistemului opioid.
            
            
               (3)Acriloilfentanilul este disponibil în Uniunea Europeană cel puțin din aprilie 2016 și a fost detectat în 6 state membre. În cele mai multe cazuri, acesta a fost confiscat sub formă de lichid, dar a fost detectat și sub alte forme, cum ar fi comprimate, pulbere și capsule. Cantitățile detectate sunt relativ mici, însă ar trebui avute în vedere în contextul potenței ridicate a substanței.
            
            
               (4)47 de decese asociate acriloilfentanilului au fost raportate de 3 state membre. În cel puțin 40 de decese, acriloilfentanilul a fost cauza decesului sau este probabil să fi contribuit la acesta. În plus, au fost raportate peste 20 de cazuri de intoxicații acute despre care se suspectează că s-ar datora acriloilfentanilului.
            
            
               (5)Nu există informații care să sugereze implicarea grupurilor infracționale organizate în producția, distribuția, traficul și furnizarea de acriloilfentanil în Uniunea Europeană. Datele disponibile sugerează că cea mai mare parte a acriloilfentanilului de pe piața din Europa a fost produsă de fabrici de produse chimice din China.
            
            
               (6)Acriloilfentanilul este vândut ca „substanță chimică utilizată în cercetare”, de regulă sub formă de pulbere sau de spray-uri nazale gata de utilizare, în cantități mici, dar și cu ridicata. Din informațiile limitate obținute în urma confiscărilor reiese că este posibil ca acriloilfentanilul să fi fost vândut și pe piața de substanțe opioide ilegale.
            
            
               (7)Acriloilfentanilul nu se regăsește pe lista substanțelor supuse controlului în temeiul Convenției unice a Organizației Națiunilor Unite din 1961 privind substanțele stupefiante sau al Convenției Organizației Națiunilor Unite din 1971 privind substanțele psihotrope. Substanța nu face în prezent obiectul unei evaluări de către sistemul Organizației Națiunilor Unite.
            
            
               (8)Acriloilfentanilul nu are nicio utilizare medicală umană sau veterinară stabilită sau recunoscută. În afară de utilizarea sa în materiale analitice de referință și în cercetarea științifică de investigare a caracteristicilor sale chimice, farmacologice și toxicologice ca urmare a apariției sale pe piața drogurilor, nu există niciun indiciu că substanța se utilizează în alte scopuri.
            
            
               (9)Raportul de evaluare a riscurilor precizează că dovezile științifice disponibile cu privire la acriloilfentanil sunt limitate și evidențiază faptul că sunt necesare cercetări suplimentare. Cu toate acestea, dovezile și informațiile disponibile privind riscurile pentru sănătate și cele sociale pe care substanța le implică oferă motive suficiente pentru a supune acriloilfentanilul unor măsuri de control în întreaga Uniune.
            
            
               (10)Dat fiind că doar 9 state membre controlează acriloilfentanilul în temeiul legislației lor naționale în materie de control al drogurilor și că 2 state membre utilizează alte măsuri legislative pentru a-l controla, supunerea acestei substanțe unor măsuri de control în întreaga Uniune ar contribui la evitarea apariției unor obstacole în cooperarea transfrontalieră în domeniul asigurării respectării legii și în cel judiciar, precum și la protecția împotriva eventualelor riscuri generate de disponibilitatea și consumul acestei substanțe.
            
            
               (11)Decizia 2005/387/JAI conferă Consiliului competențe de executare cu scopul de a oferi, la nivelul Uniunii, un răspuns rapid și bazat pe cunoștințe de specialitate în cazul apariției unor noi substanțe psihoactive detectate și raportate de statele membre, prin impunerea unor măsuri de control cu privire la substanțele respective în întreaga Uniune. Având în vedere că au fost respectate condițiile și procedura pentru începerea exercitării unor astfel de competențe de executare, ar trebui adoptată o decizie de punere în aplicare pentru a supune acriloilfentanilul unor măsuri de control în întreaga Uniune.
            
            
               (12)Danemarca are obligații în temeiul Deciziei 2005/387/JAI și, prin urmare, participă la adoptarea și aplicarea prezentei decizii, care pune în aplicare Decizia 2005/387/JAI.
            
            
               (13)Irlanda are obligații în temeiul Deciziei 2005/387/JAI și, prin urmare, participă la adoptarea și aplicarea prezentei decizii, care pune în aplicare Decizia 2005/387/JAI.
            
            
               (14)Regatul Unit nu are obligații în temeiul Deciziei 2005/387/JAI și, prin urmare, nu participă la adoptarea prezentei decizii, care pune în aplicare Decizia 2005/387/JAI, nu are obligații în temeiul acesteia și aceasta nu i se aplică,
            
            
               ADOPTĂ PREZENTA DECIZIE: 
            
            
               Articolul 1
            
            
               Se impun măsuri de control în întreaga Uniune cu privire la noua substanță psihoactivă N­(1­fenetilpiperidin-4-il)-N-fenilacrilamidă (acriloilfentanil).
            
            
               Articolul 2
            
         
         
            
               Cel mai târziu până la data de [un an de la data publicării prezentei decizii], statele membre iau măsurile necesare, în conformitate cu legislația lor națională, pentru a supune noua substanță psihoactivă menționată la articolul 1 măsurilor de control și sancțiunilor penale, prevăzute de legislația lor, în baza obligațiilor care le revin în temeiul Convenției Organizației Națiunilor Unite din 1971 privind substanțele psihotrope.
            
            
            
               Prezenta decizie se aplică în conformitate cu tratatele.
            
            
            
            
               Adoptată la Bruxelles,
            
            
               
                     Pentru Consiliu,
               
               
                     Președintele
               
            
         
         
            
                  
                     (1)
                  JO L 127, 20.5.2005, p. 32.
               
               
                  
                     (2)
                  JO L 127, 20.5.2005, p. 32.
               
               
                  
                     (3)
                  JO C , , p. .